登嘉州萬景樓
作者：袁說友
朝代：宋

paragraphs: 我行大江西，勝槩數追逐。
南樓岳陽上，雄絕快心目。
今到西南第一樓，嗟哉餘子真碌碌。
巖層嶂疊匝天外，蒲凈葭叢蘸江曲。
三峩之雪晚在望，九頂之雲暗相矗。
縈紆拱揖儼左右，吞吐澎湃環山腹。
瀰瀰漭漭三萬頃，何止江郊供遠矚。
俯觀大象欲墮地，仰摘星辰幾可掬。
一天萬景不可狀，盡付此樓歸約束。
危欄徙倚納清觀，蹁躚意已追鴻鵠。
仙官五千九百到，我亦悠然立於獨。
霧收江際天接水，日動山尖光漾木。
倚樓拍手叫青天，一笑江橫送飛鶩。